CELEX: 52007XG1221(01)
Language: lv
Date: 2007-05-24
Title: Padomes secinājumi ( 2007. gada 24. maijs ) par kultūras un jaunrades nozares ieguldījumu Lisabonas mērķu sasniegšanā

21.12.2007   
            
            
               LV
            
            
               Eiropas Savienības Oficiālais Vēstnesis
            
            
               C 311/7
            
         Padomes secinājumi (2007. gada 24. maijs) par kultūras un jaunrades nozares ieguldījumu Lisabonas mērķu sasniegšanā
   (2007/C 311/07)
   EIROPAS SAVIENĪBAS PADOME
   
               1)
            
            
               Ņemot vērā Eiropas Kopienas dibināšanas līguma 151. pantu,
            
         
               2)
            
            
               Ņemot vērā Briseles Eiropadomē 2005. gada 22. un 23. martā atjaunoto Lisabonas stratēģiju, kurā lielākā uzmanība tika veltīta ekonomikas izaugsmei un vairāk un labāku darbavietu radīšanai, kā arī ņemot vērā Eiropadomes 2007. gada 8. un 9. marta secinājumus par īpašu uzmanību, kas veltāma MVU potenciāla veicināšanai, tostarp kultūras un jaunrades nozarēs, ņemot vērā to ietekmi uz izaugsmi, darbavietu radīšanu un jauninājumiem (1),
            
         
               3)
            
            
               Atgādinot, ka kultūrai un jaunradei ir vairākas sociālas, politiskas un ekonomiskas funkcijas,
            
         
               4)
            
            
               Atzīmējot, ka UNESCO Konvencijā par kultūras izpausmju daudzveidības aizsardzību un veicināšanu ir uzsvērts, ka kultūras pasākumiem, precēm un pakalpojumiem ir gan ekonomikas, gan kultūras iezīmes,
            
         
               5)
            
            
               Ņemot vērā Komisijas pasūtīto pētījumu par kultūras ekonomiku Eiropā, ar ko plašāka sabiedrība tika iepazīstināta 2006. gada 14. novembrī, un jo īpaši tajā uzsvērto kultūras un jaunrades nozares lielo nozīmi Lisabonas mērķu sasniegšanā un Eiropas kultūras milzīgo potenciālu,
            
         
               6)
            
            
               Pārliecībā par to, ka, arvien vairāk apzinoties, ka kultūra ir Eiropas projekta pamatā un ka tai ir unikāla un neatņemama nozīme, Lisabonas programmas izstrādē jāstiprina kultūras un jaunrades pasākumi,
            
         
               7)
            
            
               Apzinoties, ka šis darbs var būt tikai kā daļa no plašākas stratēģijas, ko, inter alia, pārrunās un definēs, ņemot vērā gaidāmo Komisijas paziņojumu par kultūru, kurā paredzēts īsumā raksturot kultūras un jaunrades būtisko nozīmi Eiropas projektā, lai veicinātu Eiropas kultūras programmas izstrādi,
            
         
               8)
            
            
               Apzinoties, ka stratēģijas panākumi būs atkarīgi no stingriem darbības pamatiem, tādējādi būtu veicami vairāki steidzami pasākumi, īpaši šādās jomās: veicināt uz informāciju balstītas politikas izstrādi datu ieguves un labākās pieredzes apmaiņas jomā, nostiprināt saiti starp izglītību, apmācību un kultūru, kā arī labāk izmantot MVU potenciālu un pastāvošās struktūras un programmas,
            
         
               9)
            
            
               Ņemot vērā pozitīvos rezultātus, ko sniegusi dalībvalstu sadarbība atsevišķos ar kultūru un kultūras pasākumiem saistītos jautājumos saistībā ar Padomes darba plānu kultūrai 2002.–2007. gadam (2), un apstiprinot nodomu turpināt šo dalībvalstu sadarbību un tādēļ savlaicīgi pieņemt lēmumu par jaunu Padomes darba plānu laikposmam no 2008. gada,
            
         ATZĪMĒ, ka minētais pētījums par kultūras ekonomiku Eiropā pierāda, ka:
   
               —
            
            
               kultūras jaunrades darbs un ar to saistītās ekonomikas nozares jau šobrīd sniedz tiešu un ievērojamu ieguldījumu ekonomikas izaugsmē un nodarbinātībā, proti, kultūras nozarē šobrīd ir lielāka izaugsme nekā ekonomikā kopumā, un nodarbinātības līmenis kultūras nozarē ir pieaudzis straujāk nekā tautsaimniecībā kopumā,
            
         
               —
            
            
               arī kultūras pasākumi un tādas radošās industrijas nozares, kā piemēram, vizuālā un izpildītājmāksla, kultūras mantojums, filmas un video, televīzija un radio, jaunie un vēl topošie plašsaziņas līdzekļi, mūzika, grāmatas un prese, dizains, arhitektūra un reklāma ir svarīgas jauninājumu un tehnoloģiju veicināšanā, un tās ir galvenais ilgtspējas izaugsmes dzinējspēks nākotnē,
            
         
               —
            
            
               jo īpaši augstas kvalitātes jaunrades pieejamība ir būtiski svarīga, lai īstenotu jaunās tehnoloģijas, jo īpaši, platjoslas internetu, digitālo televīziju un mobilo sakaru tehnoloģijas,
            
         
               —
            
            
               pašnodarbināto, mikrouzņēmumu un mazu un vidēju uzņēmumu attīstību kultūras nozare ietekmē vēl vairāk nekā citas nozares,
            
         
               —
            
            
               ņemot vērā tās ciešo saistību ar īpašo kultūras un valodas vidi un izteiktās reģionālās tradīcijas, kultūras nozares preču un pakalpojumu ražošana nav vienkārši pārņemama un tādējādi veido stabilu un ilgtspējīgu pamatu vietējās un reģionālās ekonomikas izaugsmes un sociālās kohēzijas stratēģijām;
            
         UZSVER, ka kultūras un jaunrades nozare sniedz īpašu un daudzpusīgu ieguldījumu Eiropas globālās konkurētspējas stiprināšanā, paturot prātā, ka:
   
               —
            
            
               Eiropas bagātā kultūras dzīve padara tās pilsētas un reģionus pievilcīgākus kā pasaules ekonomiskās aktivitātes centrus,
            
         
               —
            
            
               Eiropas kultūras bagātība, kultūras mantojums un dažādība padara to par pievilcīgu galamērķi kultūras tūristiem no visas pasaules,
            
         
               —
            
            
               kultūras saturam un jaunradei būs aizvien svarīgāka loma Eiropas konkurētspējas uzlabošanā pasaules mērogā;
            
         ATZĪST, ka
   
               —
            
            
               vēl aizvien trūkst neapgāžamu salīdzināmu pierādījumu — gan dalībvalstu, gan Kopienas mērogā —, kas ļautu pienācīgi novērtēt kultūras un jaunrades nozares ekonomisko ieguldījumu ES tautsaimniecībā, jo īpaši politikas pasākumu rezultātā,
            
         
               —
            
            
               trūkst informācijas, specializētu mācību un ieteikumu tam, kā radošās un kultūras jomas profesionāļi varētu pārvērst savas jaunrades rezultātus par veiksmīgiem ekonomikas ražojumiem un pakalpojumiem,
            
         
               —
            
            
               nepietiekama uzmanība kultūras un jaunrades nozarēm Kopienas atbalsta programmu un iniciatīvu īstenošanā varētu traucēt sasniegt Lisabonas programmas mērķus,
            
         
               —
            
            
               iekšējā tirgū vēl aizvien ir šķēršļi radošu cilvēku un kultūras pasākumu brīvai kustībai un preču un pakalpojumu digitālai izplatīšanai,
            
         
               —
            
            
               MVU kultūras un jaunrades nozarēs vēl arvien saskaras ar sarežģījumiem, piem. attiecībā uz pieejamību finansējumam;
            
         ŅEM VĒRĀ
   2007. gada pirmajā pusē ekspertu līmenī uzsāktās darbības, lai novērtētu konkrētus jautājumus, tostarp statistiku, saistībā ar kultūras un jaunrades nozares ieguldījumu ekonomikas izaugsmē un nodarbinātībā, iesaistot attiecīgus profesionālos partnerus/puses;
   AICINA
   A.   LAI VEICINĀTU UZ INFORMĒTĪBU BALSTĪTU POLITIKAS IZSTRĀDI
   Komisiju —
   
               —
            
            
               stiprināt tās darbu, turpinot saistībā ar EUROSTAT iesākto darbu kā papildinājumu Padomes rezolūcijai (1995. gada 20. novembris) par kultūras un ekonomikas izaugsmes statistikas veicināšanu (3),
            
         
               —
            
            
               turpināt darbu kultūras statistikas jomā attiecībā uz definīcijām un metodēm un novērtēt jau paveikto darbu, lai īpaši informētu par kultūras aspektu īstenošanu Kopienas plānotajā statistikas programmā no 2008. līdz 2012. gadam (4),
            
         
               —
            
            
               vajadzības gadījumā sadarboties ar citām atbilstīgām starptautiskām organizācijām;
            
         dalībvalstis —
   
               —
            
            
               pilnībā atbalstīt darbu pie datu vākšanas, jo īpaši efektīvi īstenojot jau esošās vai vajadzības gadījumā veidojot jaunas datu vākšanas metodes, vienlaikus izvairoties sagādāt administratīvu noslogojumu uzņēmumiem un organizācijām,
            
         
               —
            
            
               veikt konkrētu gadījumu izpēti un ietekmes izpēti pēc vajadzības;
            
         dalībvalstis un Komisiju —
   
               —
            
            
               lemt par tālākām prioritātēm un noteikt jaunas jomas datu vākšanai, lai novērtētu kultūras un jaunrades nozares ietekmi uz Lisabonas programmu,
            
         
               —
            
            
               veicināt un nodrošināt regulāru paraugprakses apmaiņu kultūras un jaunrades nozares ekonomikas jomā;
            
         B.   LAI STIPRINĀTU SAIKNI STARP IZGLĪTĪBU, MĀCĪBĀM UN KULTŪRAS UN JAUNRADES NOZARI
   dalībvalstis —
   
               —
            
            
               izvērtēt, vai kultūras un kultūras mantojuma studijās un apmācību plānos pietiekami ir iekļauti vadības aspekti, un veicināt mācību iespējas pārvaldes, uzņēmējdarbības un vadības jomā, kas būtu īpaši paredzētas kultūras un jaunrades nozaru speciālistiem, kā arī stiprināt kultūras aspektu ekonomikas un uzņēmējdarbības studijās;
            
         dalībvalstis un Komisiju —
   
               —
            
            
               veicināt kontaktus un sadarbību starp jaunrades nozari un uzņēmēju aprindām, lai pēdējie skaidrāk apzinātos kultūras un jaunrades nozares potenciālu,
            
         
               —
            
            
               veicināt kultūras un izglītības sinerģiju, lai attīstītu jaunrades spējas;
            
         C.   LAI MAKSIMĀLI IZMANTOTU MAZO UN VIDĒJO UZŅĒMUMU POTENCIĀLU KULTŪRAS UN JAUNRADES NOZARĒ
   dalībvalstis un Komisiju —
   
               —
            
            
               veicināt darbības, lai MVU varētu maksimāli izmantot kultūras un jaunrades ekonomisko potenciālu, sekmējot to sadarbību un savstarpējās saziņas tīklu attīstību,
            
         
               —
            
            
               vienkāršot MVU piekļuvi finansējumam,
            
         
               —
            
            
               uzlabot līdzsvarotu abpusējo kultūras preču un pakalpojumu apmaiņu ar trešām valstīm, lai veicinātu kultūras dažādību un sekmētu kultūru dialogu,
            
         
               —
            
            
               nodrošināt intelektuālā īpašuma tiesību aizsardzību un starptautiski pastiprināt cīņu pret autortiesību pārkāpumiem un preču viltojumiem kultūras un jaunrades nozarēs;
            
         D.   LAI LIETDERĪGĀK IZMANTOTU ESOŠĀS STRUKTŪRAS, PROGRAMMAS UN INICIATĪVAS
   Komisiju —
   
               —
            
            
               stingrāk koordinēt ar kultūru un radošajām nozarēm saistītās darbības, kas īstenotas dažādās ES politikas jomās, lai maksimāli palielinātu to ietekmi uz Lisabonas programmu un nodrošinātu, ka kultūras un jaunrades nozares ir pilnībā ņemtas vērā,
            
         
               —
            
            
               pievērst lielāku uzmanību kultūras un jaunrades nozarēm saistībā ar citām Kopienas programmām un iniciatīvām,
            
         
               —
            
            
               pamatīgāk izvērtēt, kā dažādas Kopienas programmas un iniciatīvas ietekmē kultūras un jaunrades nozares;
            
         dalībvalstis un Komisiju —
   
               —
            
            
               efektīvāk izmantot Kohēzijas fondu un struktūrfondus, lai uzlabotu MVU atbalstu kultūras un jaunrades nozarēs.
            
         
      (1)  Dok. 7224/07, 4. lpp.
   
      (2)  Padomes rezolūcija (2002. gada 25. jūnijs) par jaunu darba plānu Eiropas sadarbībai kultūras jomā un Padomes 2004. gada 16. novembra secinājumi par darba plānu kultūrai 2005.–2006. gadam (kas pagarināts līdz 2007. gada beigām).
   
      (3)  OV C 327, 7.12.1995., 1. lpp.
   
   
      (4)  Komisijas priekšlikums Eiropas Parlamenta un Padomes lēmumam par Kopienas statistikas programmu no 2008. līdz 2012. gadam, dok. 15536/06.